การเคหะแห่งชาตินำที่อยู่อาศัยกว่า 10,000 หน่วย เข้าร่วมโครงการบ้านล้านหลัง ผ่อนเพียงเดือนละ 3,800 บาท
การเคหะแห่งชาตินำที่อยู่อาศัยกว่า 10,000 หน่วย เข้าร่วมโครงการบ้านล้านหลัง และมีที่อยู่อาศัยราคาพิเศษกว่า 35 โครงการราคาเริ่มต้นเพียง 250,000 บาท

นายธัชพล กาญจนกูล ผู้ว่าการการเคหะแห่งชาติ  กล่าวว่าจากที่คณะรัฐมนตรีได้เห็นชอบให้ธนาคารอาคารสงเคราะห์ หรือ ธอส. ดำเนิน“โครงการบ้านล้านหลัง” ภายใต้วงเงินรวม 60,000 ล้านบาท  โดยโครงการต้องราคาไม่เกิน 1 ล้านบาท ให้ดอกเบี้ยเงินกู้คงที่ 3% นาน 5 ปี ผ่อนเพียงเดือนละ 3,800 บาท จากที่ ธอส.ได้ตั้งเป้าให้มีที่อยู่อาศัยกว่า 30,000 หน่วยร่วมโครงการในระยะแรกนั้น 
ในส่วนของการเคหะแห่งชาติ ได้จัดเตรียม โครงการที่อยู่อาศัยเข้าร่วมโครงการถึง 10,000 หน่วย ที่ประกอบด้วยอาคารชุด บ้านพร้อมที่ดิน บ้านเดี่ยวและบ้านแฝด โดยเป็นโครงการในพื้นที่กรุงเทพมหานครปริมณฑลและต่างจังหวัด
การเคหะแห่งชาติมีโครงการที่เป็นราคาพิเศษถึง 35 โครงการและมีราคาเริ่มต้นเพียง 250,000 บาท ทั้งนี้ ธอส. กำหนด เริ่มต้นโครงการ หรือ Kick Off โครงการภายในเดือนธันวาคม 2561 ซึ่งขณะนี้เปิดให้ประชาชนจองสิทธิ์สินเชื่อซื้อทรัพย์ที่พร้อมเข้าอยู่อาศัยภายในไตรมาสที่ 2 ของปี 2562 จำนวนกว่า 30,000 หน่วย ได้จากแคตตาล็อกในเว็บไซต์ www.ghbmillionhome.com ที่เปิดให้เข้าชมได้ตั้งแต่วันที่ 23 พฤศจิกายน ซึ่งแบ่งเป็นทรัพย์ในกรุงเทพฯ 14,000 หน่วย และทรัพย์ในภูมิภาค 16,000 หน่วย

ผู้ว่าการการเคหะแห่งชาติ  กล่าวอีกว่า โครงการบ้านล้านหลังเป็นการให้สินเชื่อแก่ประชาชนโดยคิดดอกเบี้ยในอัตราที่ต่ำ  ขณะที่ประชาชนบางส่วนที่เข้าไปชมบ้านของการเคหะแห่งชาติแล้วอยากเป็นเจ้าของ แต่อาจยังมีคุณสมบัติไม่พร้อมในการขอสินเชื่อโครงการบ้านล้านหลัง ทางการเคหะก็ยังมีช่องทางสินเชื่อเช่าซื้อดอกเบี้ยผ่อนปรนกรณีพิเศษสำหรับประชาชนที่ต้องการมีที่อยู่อาศัยเป็นของตนเองแต่ติดเงื่อนไขบางประการ